
Új numerikus szimbólumok automatikus feldolgozása numerikus Stroop feladatban

Jelenlegi ismereteink szerint az arab számjegyek automatikusan aktiválják a hozzájuk kapcsolódó mennyiséget. Az arab számjegyek egy olyan mennyiség jelölés, amelyet életünk során korán tanuljuk meg, és használjuk, így az automatikussága hosszú ideig tartó gyakorlás eredménye. A kutatásunk során azt vizsgáltuk, hogy újonnan megtanult számjelölés esetében mennyire lesz automatikus a mennyiség aktiválása.
A jelentés automatikus aktiválása többféleképpen is vizsgálható. Az egyik jól ismert és elterjedt módszer a méret kongruencia hatást vizsgáló feladat, más néven numerikus Stroop feladat. A résztvevő két számot lát, amelyek fizikai méretükben és számértékükben is különböznek (pl. 5 és 9). A numerikus Stroop feladatnak két változata lehet. Az egyiknél arról kell dönteni, hogy melyik szám fizikai mérete nagyobb, a másik változatban számérték alapján kell  választani. Így a feladatban két tulajdonság alapján lehet döntést hozni, ahol az egyik tulajdonság releváns, a másik irreleváns – a jelölések fizikai mérete és a szám (mennyiség) értékük. Egy számpáron belül a két tulajdonság lehet kongruens egymással, ahol a nagyobb fizikai méret nagyobb számértéket is jelent, vagy inkongruens, ahol a nagyobb számértékű számnak kisebb a fizikai mérete.
A vizsgálatunk során a résztvevők először új szimbólumokat tanultak meg, amelyekhez számértéket rendeltünk, majd összehasonlítási feladatokat végeztek („melyik a nagyobb” döntés), ahol a válaszok reakcióidejét mértük. A kísérlet fő részében fizikai vagy numerikus összehasonlítási feladatok voltak. A kísérlet összesen öt napon keresztül zajlott, ahol a résztvevőknek mindennap ugyanazt a feladatsort kellett megcsinálniuk. 
Az eredményeink szerint a méret kongruencia hatás markánsan jelenik meg már az első naptól a numerikus feladatban (ahol a releváns tulajdonság a szimbólum számértéke), és a többi napon változatlanul jelen van. A fizikai méret alapú feladatban (ahol a releváns tulajdonság a szimbólum fizikai mérete) a méret kongruencia hatás nem szignifikáns, de a leíró statisztika azt mutatja, hogy a hatás minden feltételben és mindennap jelen van, vagyis a jelenség stabilan megismételhető, tehát a
szignifikancia hiánya valószínűleg a statisztikai erő hiányának a következménye lehet. 
Az eredményeink arra utalnak, hogy gyorsan társítunk új jelöléseket mennyiségekhez, és a feldolgozásuk hasonlóan automatikus lesz, mint a jól ismert számunkra arab számoknál.



